b'\n_START_ARTICLE_\nAustralian aboriginaalien lippu\n_START_PARAGRAPH_\nAustralian aboriginaalien lippu suunniteltiin alun perin Australian aboriginaalien maaoikeuksista j\xc3\xa4rjestettyihin mielenosoituksiin, mutta lopulta siit\xc3\xa4 kehittyi aboriginaaleja yleisesti edustava lippu. Lippu on jaettu horisontaalisesti kahteen osaan, mustaan ja punaiseen. Lipun keskell\xc3\xa4 on keltainen pallo. Lipun suunnitteli Harold Thomas vuonna 1971.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMonet viralliset rakennukset k\xc3\xa4ytt\xc3\xa4v\xc3\xa4t aboriginaalien lippua Australian lipun ohella. Lipusta k\xc3\xa4ytet\xc3\xa4\xc3\xa4n joskus versiota, jossa lippu on liitetty Australian lippuun Union Jackin tilalle. Monet aboriginaalit tosin vastustavat lipun k\xc3\xa4ytt\xc3\xb6\xc3\xa4 t\xc3\xa4ll\xc3\xa4 tavalla._NEWLINE_Juoksija Cathy Freeman aiheutti Kansainyhteis\xc3\xb6n kisoissa 1994 kohun kantamalla kunniakierroksella sek\xc3\xa4 Australian ett\xc3\xa4 aboriginaalien lippua. H\xc3\xa4n toisti tempauksen Sydneyn olympialaisissa 2000._NEWLINE_Torresinsalmen saarten asukkaat k\xc3\xa4ytt\xc3\xa4v\xc3\xa4t omaa lippuaan.'